Samsung Galaxy S9 vises frem 25. februar

Samsung sender i disse dage invitationer ud til sit Unpacked 2018-event, der løber af stabelen få dage inden dørene slås op til Mobile World Congress i Barcelona. Det forventes at Samsung vil lancere både Galaxy S9 og Galaxy S9 Plus – og i invitationen teaser Samsung med, at det er kameraet i de nye telefoner, der har fået ekstra kærlig opmærksomhed.

Her er grafikken fra invitationen:

From 02.25.2018. #Unpacked will change how you experience everything. pic.twitter.com/llrGt0Q6gF

— Samsung Mobile (@SamsungMobile) January 25, 2018

Super-slow-motion

Ifølge de seneste rygter vil Samsung benytte sin nye ISOCELL-sensor i Galaxy S9 og storebror S9 plus. Rygterne hævder, at sensoren kan optage full hd-video (1080p) med voldsomme 480 billeder i sekundet, hvilket kan give helt sindsyge slow-motion-optagelser. Derudover vil den nye sensor give betydelige forbedringer i lavt lys.

Selve mobilen forventes at være udstyret med 5,8 tommer skærm med afrundede kanter, et 8 megapixel selfie-kamera, 12 megapixel kamera, 4 gigabyte RAM og 64 gigabyte lagerplads. Galaxy S9 Plus vil have en større 6,2 tommer skærm, 6 gigabyte RAM og to kameraer på bagsiden.

Begge modeller får to højttalere, der kan spille i stereo, IP68-certificering (vand- og støvafvisende), iris-scanner og trådløs opladning.

iNPUT er naturligvis til stede ved eventet i Barcelona, som i øvrigt også vil kunne streames direkte hjemme på computeren.

Samsung Galaxy S9 vises frem 25. februar